b'\n_START_ARTICLE_\nFontarnau\xc3\xafta\n_START_SECTION_\nCaracter\xc3\xadstiques\n_START_PARAGRAPH_\nLa fontarnau\xc3\xafta \xc3\xa9s una sal doble (borat-sulfat) de sodi i estronci, amb continguts menors de potassi i calci, i es tracta del vuit\xc3\xa8 mineral borat sulfat identificat. Cristal\xc2\xb7litza en el sistema monocl\xc3\xadnic, formant cristalls a\xc3\xafllats o agrupacions de cristalls, amb seccions prism\xc3\xa0tiques de menys de 5 mm de llarg. M\xc3\xa9s sovint mostra seccions pseudohexagonals de menys d\'1 mm de di\xc3\xa0metre. La seva exfoliaci\xc3\xb3 \xc3\xa9s perfecta en l\'eix paral\xc2\xb7lel a {010}, i la seva lluentor \xc3\xa9s nacrada. El terme fontarnau\xc3\xafta va ser aprovat en el mes de setembre de 2014 per l\'Associaci\xc3\xb3 Mineral\xc3\xb2gica Internacional._NEWLINE_Segons la classificaci\xc3\xb3 de Nickel-Strunz, la fontarnau\xc3\xafta pertany a "06.DA: Neso-tetraborats" juntament amb els seg\xc3\xbcents minerals: b\xc3\xb2rax, tincalconita, hungchao\xc3\xafta, fedorovskita, rowe\xc3\xafta, hidroclorborita, uralborita, borcarita i numano\xc3\xafta.\n_START_SECTION_\nFormaci\xc3\xb3 i jaciments\n_START_PARAGRAPH_\nUn\xc3\xadcament se n\'ha trobat fontarnau\xc3\xafta en mostres de sondeig perforats a la poblaci\xc3\xb3 de Do\xc4\x9fanlar, al sud-oest de la ciutat d\'Emet, a la prov\xc3\xadncia de K\xc3\xbctahya, Turquia. Se n\'ha trobat associat a altres minerals com colemanita, ulexita, hidroboracita, aristarainita, kaliborita, tunellita, anhidrita, celestina, guix, kalistrontita, thenardita, arsenopirita, orpiment i realgar.'